El jutjat d'instrucció número 3 d'Amposta ha decidit arxivar les investigacions obertes per l'accident d'autobús de Freginals, on van morir tretze estudiants el passat 20 de març. La decisió s'ha pres en no trobar indicis de la comissió d'un delicte per part del conductor de l'autobús accidentat. Segons argumenta en l'auto d'aquest 8 de novembre, s'ha constatat que no hi ha hagut falla mecànica, la conducció era estable i amb la velocitat adequada, el test d'alcohol i drogues negatiu, no es va produir distracció per la utilització de dispositius mòbils, i es van fer els descansos pertinents. La magistrada ha acordat el sobreseïment provisional del cas després de prendre declaració a les víctimes, treballadors de l'empresa d'autobusos i de rebre els informes pericials dels Mossos, del tacògraf, de carreteres i dels forenses. L'arxivament és provisional i es pot presentar recurs d'apel·lació a l'Audiència de Tarragona.

Summary: Arxivades les investigacions per l'accident d'autobús a Freginals en no trobar indicis de delicte per part del conductor


La Guàrdia Civil va enxampar aquest dimecres un home de nacionalitat letona amb 18 quilos de marihuana amagats al seu cotxe a La Jonquera (Alt Empordà). Els fets es van produir cap a les quatre de la tarda quan agents de la secció fiscal d'aquest cost van aturar el vehicle amb matrícula letona que circulava en direcció França i van detectar que el terra del vehicle semblava manipulat. En inspeccionar-lo van trobar diverses bosses envasades al buit amb marihuana al seu interior. Per aquesta raó, la Guàrdia Civil va detenir l'home, A.L., de 31 anys i de nacionalitat letona per un presumpte delicte contra la salut pública. El detingut i la droga intervinguda es van posar a disposició del jutjat de guàrdia de Figueres. El 28 de juny la Guàrdia Civil també va interceptar un vehicle ocupat per una persona amb matrícula espanyola en direcció França que duia al maleter 22 feixos de bitllets tintats de francs suïssos. Un material que s'utilitza per estafar. L'engany consisteix a fer creure a la víctima que els papers ennegrits es converteixen en bitllets de curs legal amb l'aplicació d'uns líquids especials. El conductor del vehicle va manifestar que tenia una impremta i que els bitllets eren un encàrrec que havia d'entregar a França. En total els agents van intervenir 10 feixos de bitllets falsos de 1.000 francs suïssos, vuit feixos de 200 francs suïssos i quatre feixos de bitllets de 100 francs suïssos. El detingut i els bitllets tintats es van posar a disposició del jutjat de guàrdia de Figueres.

Summary: La Guàrdia Civil deté a la Jonquera una persona que duia 18 quilos de marihuana amagats al cotxe


A l'Eix Transversal, es necessiten cadenes a Espinelves i es restringeix el trànsit de camions a Caldes de Malavella en sentit Lleida i a Santa Coloma de Farners en sentit Girona ACN Barcelona.-L'AP-7  i l'A-7 han quedat reobertes a Altafulla (Tarragonès) després de la forta calamarsada que ha caigut a la zona aquest dilluns a primera hora de la tarda i que ha obligat a interrompre la circulació, segons Protecció Civil i Servei Català de Trànsit. L'acumulació de precipitació a la via ha fet que haguessin d'actuar les màquines llevaneu de la concessionària i del Ministeri de Foment després que la circulació fos impossible circular-hi, també a l'N-340 durant uns minuts, i fins i tot es produïssin alguns accidents lleus. En aquests punts, però, es produeixen llargues retencions. Pel que fa la C-25, ja no consta el tall a Sant Julià de Vilatorta per un accident i neu, però es necessiten cadenes a Espinelves. Els vehicles pesants, a més, no poden circular en els trams de Caldes de Malavella en sentit Lleida i a Santa Coloma de Farners cap a Girona. En aquest punt, es fan desviaments per la C-63. Altres punts on la situació meteorològica adversa presenta complicacions són la C-17 entre Balenyà i Santa Eugènia de Berga per una calamarsada que dificulta molt la visibilitat, amb 11 quilòmetres de retencions, i la BV-4024 de Bagà a Coll de Pal. A més, calen cadenes a la C-28 Alt Àneu (Cap del Port-La Peülla), a la BV-4031 entre Castellar de n'Hug i Toses,  a la N-141C a Calders; a la C-142b al Pla de Beret i a la GIV-5201 a Viladrau.

Summary: Reobertes l'AP-7 i l'A-7 després del tall per una forta calamarsada


L'eurodiputat de JxCat Toni Comín ha recriminat a l'Alt Representant de la UE Josep Borrell que donés suport a l'expresident Felipe González durant el cas dels GAL. "Ratifica el seu suport als responsables del terrorisme d'estat?", li ha preguntat en un debat a l'Eurocambra sobre la política exterior de la UE i la covid-19 on ha participat el cap de la diplomàcia europea. El president del ple talla el discurs de l'eurodiputat de JxCat en considerar que l'afer no estava vinculat al tema de debat. El vicepresident del Parlament Europeu que presidia la sessió, Pedro Silva Pereira, l'ha tallat mentre parlava en considerar que l'afer no estava vinculat al tema de debat. "Si us plau, limitis al tema del debat", ha interpel·lat el socialista portuguès. Comín ha acabat la seva intervenció alertant Borrell que la seva "credibilitat" com a Alt Representant depèn de la seva reacció a les revelacions de la CIA que constaten l'aprovació per part de Felipe González a la creació d'un grup de mercenaris.

Summary: Comín retreu a Borrell el cas dels GAL: "Ratifica el seu suport als responsables del terrorisme d'estat?"


El sector tèxtil català va sumar 1.800 milions d'euros en vendes a l'exterior durant el 2019, segons ha informat Texfor, que per primer cop facilita dades a nivell de Catalunya. Pel que fa la xifra de negocis va ser de 2.900 milions d'euros, mentre que el nombre d'empreses tèxtils van ser de 1.158, que reporten 24.000 llocs de treball en total. Els principals per a la indústria tèxtil catalana a l'exterior van ser França (14,7%), Marroc (14,5%), Alemanya (9,4%), Portugal (8,7%) i Itàlia (8,7). D'altra banda, pel que fa la importació, els principals proveïdors van ser Xina amb una gran avantatge respecte els altres (26%), Itàlia (8,7), Alemanya (8,0%), Turquia (6,4%) i França (4,9%). De cara les previsions per al 2020, Texfor pronostica que la indústria es veurà afectada pel context econòmic mundial i que "es mantingui la incertesa" i "les pulsions proteccionistes aranzelàries". A més, considera que el sector "avançarà a diferents velocitats dependent del sector", amb més afectació per al mercat de la moda arran dels canvis de paradigma en els hàbits de compra a favor d'altres indústries com els tèxtils tècnics. El sector també apunta que com a principals "punts d'estrès" per a la industria podrien situar-se en un augment dels costos de producció, especialment en matèries primeres i les conseqüents pèrdues en competitivitat i en els marges de benefici. "No obstant això i malgrat les dificultats a curt termini, la indústria tèxtil se situa com un dels principals vectors per propulsar els canvis que el conjunt de l'economia necessita cap a la sostenibilitat i la digitalització", apunta Texfor. Al conjunt de l'Estat, el sector suma 4.400 milions d'euros en vendes a l'exterior, un 2,23% menys que el 2018, i una xifra de negocis global de 5.800 milions d'euros, és a dir, un 4,9% menys que l'any anterior. En canvi el nombre d'empreses ha pujat i ha passat de les 3.600 del 2018 a les 3.800  i el nombre de treballadors ha pujat un 2%, fins als 47.000.  Segons Texfor, la indústria tèxtil espanyola acaba l'any en posició de lideratge mundial en matèria mediambiental, en una "conjuntura d'incertesa pels vents d'alentiment que s'anuncien en el conjunt de l'economia global". Tot i així, l'entitat apunta que el sector avança amb "pas ferm cap a la transició ecològica i la digitalització industrial".


Assegura que no vol ser part del "problema" i que pren la decisió per evitar entrar en un debat de "vella política" ACN Barcelona.-El president del grup parlamentari de JxSí, Jordi Turull, ha anunciat aquest dimarts que ell renuncia a ser candidat a coordinador general del Partit Demòcrata Català. En declaracions al Parlament, Turull ha assegurat que ell no vol ser "part del problema", sinó de la solució, i ha explicat que pren aquesta decisió per evitar entrar en un debat i una dinàmica de "vella política, de la més antiga". En preguntar-li si estaria disposat a formar part de la direcció, ha remarcat que qui vulgui liderar l'executiva té ara les "mans lliures" per decidir, però ha apuntat que ell no ha demanat res a canvi de fer aquest "pas al costat". Sobre una possible candidatura de Marta Pascal i David Bonvehí, Turull ha dit que tenen la seva confiança, i ha situat també la figura de Miquel Buch.

Summary: Turull renuncia a ser candidat a coordinador general del Partit Demòcrata Català


Investigadors de l'Institut de Biotecnologia i Biomedicina de la Universitat Autònoma de Barcelona i de l'Institut de Recerca de Hospital de la Santa Creu i Sant Pau han creat una spin-off de la UAB per desenvolupar una nanomedicina per tractar el càncer. S'anomenarà Nanoligent i neix amb l'objectiu de desenvolupar clínicament un fàrmac capaç d'eliminar les cèl·lules mare tumorals.  L'innovador sistema es basat en unes nanopartícules que transporten el medicament quimioterapèutic i l'alliberen a l'interior d'aquestes cèl·lules canceroses. La tecnologia està avalada per les oficines de patents European Patent Office (EPO) i United States Patent and Trademark Office (USPTO).  La teràpia que han creat els investigadors està dirigida a bloquejar el desenvolupament de la metàstasi, principalment del càncer colorectal, a través de noves estratègies dirigides a uns tipus cel·lulars definits. Consisteix en administrar fàrmacs a través de nanopartícules proteiques que condueixen selectivament l'agent terapèutic a les cèl·lules tumorals. El fàrmac actua només sobre les cèl·lules canceroses, perquè es basa en la interacció específica entre una proteïna present a la nanopartícula i un receptor cel·lular (CXCR4), que es troba sobreexpressat a les cèl·lules tumorals.  "Aquesta interacció és crucial, perquè permet atacar només cèl·lules tumorals i no cèl·lules sanes, evitant així efectes secundaris derivats de la quimioteràpia clàssica", destaca Antonio Villaverde, investigador de la UAB que lidera el projecte.  "El receptor CXCR4 està sobreexpressat en molts tipus de tumors, de manera que “aquesta tecnologia es pot dirigir al tractament de diferents tipus de neoplàsies a més del càncer colorectal i metàstasis derivades, com limfoma, leucèmia o càncer d'endometri", comenta Ramon Mangues, investigador de l'Hospital de Sant Pau. A més, les nanopartícules són compatibles amb una enorme varietat de fàrmacs possibles i per tant es converteixen en vehicles molt versàtils que poden transportar un gran ventall de molècules terapèutiques. Per la seva banda, una altra de les investigadores, Esther Vázquez, ha considerat que existeix "una urgent necessitat de tractaments més eficaços i personalitzats per al càncer". Així mateix apunta que "la toxicitat i la manca d'eficàcia dels fàrmacs convencionals estan empenyent estratègies alternatives experimentals dirigides i dissenyades per assolir únicament uns tipus cel·lulars definits", comenta. En aquesta direcció, la tecnologia de Nanoligent obre una nova porta en la teràpia anticangerígena, ja que permet dissenyar un tractament amb major especificitat cel·lular que la dels tractaments ja existents, alhora que ofereix una major bioseguretat i biodegradabilitat i menor toxicitat. Actualment, no hi ha al mercat fàrmacs que eliminin selectivament les cèl·lules mare metastàsiques. Tot i que la tecnologia de Nanoligent encara està en desenvolupament, els investigadors afirmen que té molt potencial i consideren que podria tenir un alt impacte clínic a mesura que es superin els assaigs regulatoris.

Summary: Creen una spin-off de la UAB per desenvolupar una nanomedicina per al tractament del càncer


L'alcaldessa de Sant Cugat del Vallès, Mercè Conesa, ha anunciat aquest divendres que ha convocat una reunió amb la CUP, ERC i les entitats sobiranistes –ANC i Òmnium Cultural- per analitzar la sentència de l'estelada i "decidir quina serà la resposta". Conesa ha recordat que el consistori no ha pogut "acatar la sentència" que l'obliga a retirar definitivament l'estelada de l'espai públic perquè "hem tingut un acte de vandalisme i el pal ha quedat inoperatiu i l'estelada ha desaparegut". Uns actes que, segons l'alcaldessa, ja han estat denunciats. Conesa s'ha reafirmat en la defensa de la llibertat d'expressió i ha recordat que "la majoria de santcugatencs donen recolzament al procés català i al referèndum" i, per això, "buscarem quina és la solució que ens pugui satisfer per seguir reivindicant l'estelada a la ciutat". La jutgessa ha ordenat aquesta setmana la retirada definitiva de l'estelada que oneja a la plaça d'Octavià de Sant Cugat del Vallès i ha donat un termini de deu dies al consistori perquè ho faci efectiu. A més, la jutgessa ha advertit a l'Ajuntament que, si la torna a penjar, estaria incomplint el mandat judicial. Es dóna el cas que recentment uns desconeguts han desmuntat el pal on oneja l'estelada i han robat la bandera, uns fets que el consistori ja ha denunciat.  Conesa, en el marc d'una atenció als mitjans a Sant Miquel de Balenyà, ha anunciat que ha convocat una reunió amb els partits de la CUP i ERC i també amb les entitats ANC i Òmnium Cultural per "avaluar" el contingut de la sentència i "decidir quina serà la resposta" que es faci des del consistori. D'altra banda, la batllessa ha recordat que la sentència "no és ferma" i que l'Ajuntament ja l'ha recorreguda davant del TSJC. L'alcaldessa de Sant Cugat ha volgut deixar clar que "la majoria de santcugatencs reflectida en el plenari volem donar recolzament al procés català i també al referèndum i en aquesta línia buscarem quina és la solució que ens pugui satisfer per seguir reivindicant l'estelada a la ciutat".  El litigi judicial vers l’estelada a Sant Cugat té el seu origen en recurs contenciós administratiu que Societat Civil Catalana va presentar contra l’exhibició de la bandera independentista a la Plaça Lluís Millet. El passat mes de juliol, la jutgessa va donar la raó a l’entitat i va demanar la retirada de l’estelada, però l’Ajuntament va recórrer la sentència al TSJC. Amb tot, mentre es resolgui aquest recurs, Societat Civil Catalana va demanar que s’executés la sentència provisionalment i s’ordenés despenjar la bandera, mesura que el jutge va decretar al novembre. L’Ajuntament va acatar l’ordre, però va reubicar l’estelada a la plaça d’Octavià, en una decisió aquesta setmana ha tombat la justícia, exigint la retirada definitiva de la bandera.

Summary: Conesa convoca partits i entitats sobiranistes per analitzar la sentència contra l'estelada i decidir la resposta


El projecte 'Liceu a la fresca' arribarà per primer cop a Madrid aprofitant el marc del IV centenari de la Plaza Mayor de la capital espanyola. En concret, els impulsors de la iniciativa instal·laran en aquest espai una pantalla gegant per exhibir-hi la nova producció d’'Il trovatore' de Verdi el 21 de juliol. Serà una de les activitats del centenari, el programa del qual ha estat presentat aquest divendres per l'alcaldessa madrilenya, Manuela Carmena. A partir del 2 de juny la Plaza Mayor acollirà des de la retransmissió esmentada a càrrec del Gran Teatre del Liceu fins a una proposta de PHotoESPAÑA amb un grup de fotògrafs emergents, passant per un concert a càrrec de l’Orquesta Sinfónica de Bankia en el marc de la Semana de la Música. Així doncs, la tercera edició del projecte Liceu a la Fresca s’expandeix arreu del territori estatal amb la col·laboració de TVE. TV3  donarà el senyal a tot el territori català.

Summary: El certamen 'Liceu a la fresca' serà per primer cop a Madrid dins el IV centenari de la Plaza Mayor


Les famílies aporten cada any 148 MEUR en despeses de funcionament als centres, si es tenen en compte els 4,3 MEUR que fan en aportacions a l'escola o l'institut les AFA, les quotes que assumeixen de material, 65,3 MEUR, i sortides escolars, 78,4 MEUR. És la principal dada que sorgeix d'un estudi que ha fet la Federació d'Associacions de Pares i Mares de Catalunya (FaPaC) a través del qual denuncia que el Departament s'estalvia aquests imports perquè es deriven a les famílies a través de les peticions fan els propis directors de centre en funció de les necessitats. L'informe de la FaPaC posa de manifest que les quotes poden variar entre territoris i sobretot entre projecte pedagògic, amb un pes més gran en les escoles innovadores.

Summary: Les famílies aporten cada any 148 MEUR als centres educatius públics


"Defensem institucions catalanes", afegeix via Twitter ACN Barcelona.-L'alcaldessa de Barcelona, Ada Colau, ha considerat aquest dimecres que és un "escàndol democràtic que s'escorcollin institucions i es detinguin càrrecs públics per motius polítics". "Defensem institucions catalanes", ha afegit. Així s'ha expressat l'alcaldessa a través d'una piulada des del seu compte personal de Twitter després que la Guàrdia Civil estigui fent diverses entrades en diferents organismes de la Generalitat i hagi detingut també dotze persones relacionades amb l'organització del referèndum de l'1 d'octubre.

Summary: Colau titlla "d'escàndol democràtic" que s'escorcollin institucions i es detinguin càrrecs "per motius polítics"


El Govern ha tornat a oferir "mà estesa" als comuns per a negociar els pressupostos. En una interpel·lació de CatECP sobre els drets de les dones i la desigualtat de gènere, la portaveu Susanna Segovia ha retret a l'executiu que els comptes no concreten partides per a polítiques feministes i ha afirmat que és el Govern qui ha de configurar el pressupost, i no els grups. Ha estat en aquest punt quan la portaveu i consellera de Presidència, Elsa Artadi, ha respost a Segovia que són Govern, però que amb els diputats que tenen no poden tirar endavant els pressupostos i li ha ofert "mà estesa per poder-ho fer".

Summary: El Govern torna a oferir "mà estesa" als comuns per a negociar els pressupostos


Sota el lema 'No callem' l'Ajuntament de Barcelona ha estrenat un protocol d'acció en contra de les agressions i assetjaments sexuals que hi ha en els locals d'oci nocturn i alguns festivals de la ciutat. L'alcaldessa de Barcelona, Ada Colau, ha remarcat que és "un protocol pioner" que es basa en la formació dels treballadors dels locals per saber com actuar en cas de produir-se una agressió. Els locals membres d'aquesta primera fase d'aplicació han assegurat mostrar-se agraïts per comptar amb aquesta eina i consideren que amb aquest protocol  "s'amplia la responsabilitat" i no només depèn de "si la víctima sap defensar-se o no", ja que les sales estan "entrenades per detectar" agressions i "el públic haurà de col·laborar" en la denúncia de casos. Part del protocol també és evitar mesures discriminatòries per sexe en l'entrada als locals, com per exemple "bonificacions en les begudes per a noies" o un "preu d'entrada diferent" segons el sexe, a banda d'utilitzar el mateix criteri en "el codi de vestimenta" tan en homes com en dones, tal com ha explicat la regidora de Feminisme, Laura Pérez. A banda, els locals seleccionats també es comprometen a avaluar "les zones més fosques" dels locals on es podrien produir les agressions amb més facilitat i prioritzar-ne la vigilància. De tota manera, els nou locals que han signat el protocol asseguren que aquesta mesura ja la tenien en compte abans amb protocols de funcionament i seguretat interns. L'alcaldessa ha destacat que amb aquest protocol, Barcelona "diu 'No callem' davant de cap assetjament" perquè si s'aconsegueix una ciutat "lliure de violència masclista" no només hi "guanyaran" les dones, sinó també "els homes" perquè hi haurà una ciutat "més justa, més lliure i més democràtica". El responsable de la sala Razzmatazz, Lluís Torrents, ha assegurat que "hi ha molta feina per fer" però que cal que siguin "els homes" qui reflexionin "sobre les accions que fan", ja que ha apuntat que són "els homes" qui produeixen "les agressions, les violacions i els assetjaments". A banda de les nou sales que formen part del protocol, també s'hi han adherit tres festivals que tenen lloc a la ciutat de Barcelona. En aquest cas, la regidora Laura Pérez assegura que "s'ha adaptat" el protocol al context de cada festival, ja que els espais són diferents i les situacions també. Els tallers de formació per als treballadors dels locals d'oci nocturn consisteixen bàsicament en saber què és una agressió, com atendre les víctimes, detectar qui pot ser l'agressor i acompanyar a la víctima explicant quines mesures pot prendre després d'haver patit l'agressió sexual, com per exemple presentar una denúncia a la policia, però sempre respectant la voluntat de la víctima. L'Ajuntament de Barcelona vol sumar més locals en adoptar aquest protocol, però també anima a altres ciutats a adaptar-lo. El protocol està pensat perquè també es pugui atendre a homes que siguin víctimes d'agressions sexuals produïdes per altres homes.

Summary: Barcelona crea un protocol per actuar contra agressions sexuals en locals d'oci nocturn


La Fiscalia del Tribunal Suprem ha demanat al jutge Pablo Llarena l'anul·lació de la vigència i validesa dels passaports dels investigats que estan a l'estranger. En un escrit, el fiscal sol·licita la "retenció" dels passaports de Carles Puigdemont, Antoni Comín, Meritxell Serret, Lluís Puig, Clara Ponsatí i Anna Gabriel, però afegeix que, com que la "retenció material" no és possible, reclama que és limiti la validesa dels documents per impedir que "utilitzin els seus desplaçaments per seguir portant a terme activitats clarament identificades amb la projecció i justificació internacional dels delictes de rebel·lió i sedició". El ministeri públic ja va anunciar que demanaria aquesta mesura dijous passat. En l'escrit presentat a Llarena, la Fiscalia recorda que Puigdemont i Serret han viatjat aquesta setmana a Suïssa, que el mateix Puigdemont ja ho va fer fa setmanes a Dinamarca i que té previst desplaçar-se aquesta setmana a Finlàndia. També ha recordat que Clara Ponsatí s'ha desplaçat de Bèlgica al Regne Unit. Es tracta de països dins de l'espai Schengen, de manera que no és necessari el passaport si es viatja des de la UE. Amb aquesta manera, la Fiscalia busca limitar la llibertat de moviments de tots sis davant del fet que no s'ha pogut adoptar "cap mesura cautelar limitativa dels seus moviments". Així, la Fiscalia demana la retenció del seu passaport, però admet que no és possible mitjançant el lliurament del document per part dels investigats. "És absolutament imprescindible, donada la situació personal de fugits de la justícia, limitar la validesa dels seus passaports per tal d'impedir que, tal com s'està produint, utilitzin els seus desplaçaments per seguir portar a terme activitats clarament identificades amb la projecció i justificació internacional dels delictes de rebel·lió i sedició en els que han participat", argumenta. El ministeri públic demana que s'oficiï l'execució de la mesura de retenció del passaport a les "autoritzats administratives competents" per tal que "anul·lin la vigència i la validesa" d'aquest documents "temporalment" mentre persisteixi una resolució judicial de privació de llibertat o de detenció davant d'incompareixença davant d'un òrgan judicial.

Summary: La Fiscalia demana al jutge Llarena que invalidi els passaports dels investigats que estan a l'estranger


El Govern ha donat aquest dimarts el primer pas per crear l’Agència Catalana de Medicaments i Productes Sanitaris aprovant la memòria preliminar de l’avantprojecte de llei. Segons ha explicat el conseller de Salut, Toni Comín, es tracta de l’estructura d’estat que regularà les polítiques de la Generalitat sobre medicaments d’ús humà i veterinari, així com productes sanitaris i cosmètics. Ha deixat clar que no s’assumeix cap nova competència, sinó que es prepara l’estructura perquè pugui ser una agència amb “plenes competències” en cas que es decideixi en un futur. D’altra banda, l’executiu català també ha aprovat la memòria preliminar de la llei que restitueix l’Agència de Salut Pública, que el 2104 va deixar de ser un organisme autònom per “donar una resposta més àgil i flexible als nous reptes”. L’Agència Catalana de Medicaments és, segons el Govern, l’estructura institucional que ha d’esdevenir l’autoritat sanitària que assumirà totes les competències de la Generalitat en aquesta matèria. Segons ha explicat Comín, l’agència neix en el marc competencial actual i avui no tindrà cap competència de l’agència espanyola. “Ens preparem perquè en un futur, si cal, hi hagi una futura agència en plenes competències que unifiqui el cicle del medicament”, ha afegit per deixar clar que no hi ha marge per impugnar la llei que preveu la creació de l’agència. Comín ha afegit que el sector farmacèutic, que té un pes molt gran a Catalunya, prefereix tenir un “únic interlocutor robust” i ha defensat la necessitat de garantir que les decisions en aquest àmbit estiguin basades en els principis d’objectivitat, equitat, independència i transparència.  Els criteris que marcaran l’Agència de Medicaments són el “d’eficiència, la qualitat i seguretat clínica, l’interès públic en el marc del sistema de salut i l’estímul de la generació del coneixement”. Entre les funcions i actuacions de l’agència hi haurà fomentar l’ús racional i eficient dels medicaments; dissenyar, coordinar i implementar les polítiques farmacèutiques de compra; facilitar i garantir l’accés als medicaments; complir la normativa sobre vigilància de la seguretat i gestió del risc dels medicaments; vetllar perquè la informació sobre aquest tipus de productes s’ajustin a criteris de veracitat; i inspeccionar i controlar els medicaments i els productes sanitaris i cosmètics, entre d’altres.  D’altra banda, el Govern ha fet aquest dimarts un primer pas per recuperar “l’esperit i els funcions” de l’Agència de Salut Pública de Catalunya (ASPCAT). Una agència que es va crear el 2009 però que el 2014 va deixar de ser un organisme autònom amb personalitat jurídica pròpia i va passar a estar adscrit a la Secretaria de Salut Pública. Segons Comín, l’objectiu és poder donar una resposta “més àgil, eficaç i flexible” davant del “nous reptes”. El conseller de Salut també ha defensat la necessitat de separar les funcions polítiques i estratègiques, que es conserven en l’àmbit de la Secretaria de Salut Pública, de les funcions executives i de gestió, que ara es traslladen a l’Agència.  A preguntes dels periodistes, Comín ha afirmat 	que no es tracta que alguna cosa hagi fallat en salut pública, de fet ha parlat d’una “tasca excel·lent”, sinó que és una qüestió de tenir “múscul organitzatiu suficient” per donar la millor resposta possible. Així mateix, ha puntualitzat que és la mateixa Secretaria de Salut Pública qui ha posat sobre la taula la necessitat de tornar a tenir un organisme autònom en aquesta matèria.

Summary: El Govern dona el primer pas per crear l’Agència Catalana de Medicaments com a estructura d’estat


La reunió entre les centrals sindicals i el vicepresident del Govern i conseller d'Economia i Hisenda, Oriol Junqueras, ha mantingut el desacord en relació amb la reforma dels tipus de l'IRPF per a les rendes més altes, l'impost de Patrimoni i la modificació de successions, que defensen els sindicats com a via per incrementar els ingressos fiscals. El sindicats han valorat positivament l'actitud del Govern d'obrir un diàleg continuat amb els agents socials en matèria de pressupostos, tot i que han manifestat la seva contrarietat pel fet que no es tingui en compte la modificació d'aquests tres impostos. El Govern ha limitat la via de nous ingressos a l'aprovació de noves figures impositives com les begudes ensucrades o a la recuperació d'impostos tombats pel TC com les centrals nuclears.

Summary: L'impost de successions, l'IRPF i Patrimoni mantenen el desacord del Govern amb els sindicats pel pressupost del 2017


El president del Parlament, Roger Torrent, ha anunciat que convocarà per a aquest dissabte el ple extraordinari que ha demanat el president de la Generalitat, Quim Torra, després de l'ordre de la JEC per inhabilitar-lo. Així, en una piulada ha explicat que se celebrarà a les 17.00 hores de la tarda i que inclourà la compareixença de Torra. Prèviament, encara sense hora determinada, es reuniran la Mesa del Parlament i la Junta de Portaveus per donar compliment al tràmit. El ple començarà amb la intervenció de Torra i el seguiran tots els grups i partits de la cambra. El reglament preveu que el president pugui replicar els portaveus i s'obriria així un nou torn d'intervenció per als grups.

Summary: Torrent convocarà el ple extraordinari del Parlament per a aquest dissabte a les 17:00 hores


L’Ajuntament de Barcelona equipararà el sou i les condicions laborals de les educadores de tres escoles bressol municipalitzades fa un any amb la de la resta de persones dels centres municipals d’educació infantil de l’etapa de 0 a 3 anys. Les tres escoles són Caspolino i Enxaneta, al districte de Gràcia, i Patufets, al districte de Sant Andreu. L’homologació de condicions es durà a la pràctica el mes d’abril. La tercera tinenta d’alcaldia, Laia Ortiz, ha afirmat que la “prioritat” del govern municipal és “dignificar” les condicions dels treballadors municipals i evitar diferències laborals entre professionals que fan les mateixes funcions. Eloi Badia, regidor de Presidència i Energia, ha destacat que en el procés s’ha tingut en compte el principi d’estabilitat laboral, el manteniment dels drets dels treballadors i la concurrència de raons d’interès general i de gestió pública dels serveis. Aquesta acció s’emmarca en l’aposta de l’Ajuntament de Barcelona per municipalitzar serveis. En aquest sentit, Badia ha destacat la necessitat d’aconseguir uns serveis públics “de més qualitat i més ajustats”, i ha afegit que l’àmbit d’actuació de l’administració ha de raure allà on el mercat “ha mostrat dificultats” per proveir serveis adients. Com a exemples des del consistori s’esmenten els serveis funeraris o d’electricitat i els serveis estratègics i vinculats als drets bàsics dels ciutadans, com ara l’educació, la salut o l’aigua. En el cas de les tres escoles bressol, l’Ajuntament homologarà les condicions de treball de les plantilles pel que fa als imports i als conceptes salarials de la categoria professional municipal equivalent i pel que fa a les funcions del lloc de treball al qual se l’ha equiparat. En cap dels 29 casos, això suposarà pèrdua retributiva per a les professionals. De fet, hi haurà casos en que l’increment suposarà un 100% respecte de la retribució actual. Igualment, la jornada de treball, permisos i llicències del personal subrogat serà la prevista a l’acord de condicions de treball comunes dels empleats públics de l’Ajuntament de Barcelona i les específiques de l’Institut Municipal d’Educació de Barcelona. L’acord, que entrarà en vigor l’1 d’abril del 2016, no confereix a la plantilla la condició de funcionariat de carrera ni de personal laboral fix, ja que aquesta condició només es pot adquirir a través d’un procediment selectiu derivat d’oferta pública d’ocupació.

Summary: Barcelona equipara les condicions laborals de tres escoles bressol municipalitzades fa un any a la resta de centres


El Departament d'Ensenyament obrirà una taula de negociació amb l'Associació Catalana de Municipis (ACM) i la Federació Catalana de Municipis (FCM) per mirar d'establir quin és el ''cost real'' de la plaça de 0 a 3 anys a les escoles bressol públiques. En una visita a Agramunt (Urgell), el conseller Josep Bargalló, ha explicat que els estudis que ara tenen són antics i cal determinar quina ha de ser la part proporcional que ha d'aportar el Departament tenint en compte que hi ha unes sentències judicials que ara estan al Tribunal Suprem i que s'hauran de complir ''tot i que fan referència al passat''. Bargalló confia que hi hagi un acord, tant amb els ajuntaments que al seu dia van denunciar el Departament quan va deixar d'aportar finançament per aquestes places com amb els qui no ho van fer. El conseller espera que passi per ''planificació de futur'' ja que si tots els ajuntaments reclamen el que no s'ha aportat econòmicament en el passat no hi haurà diners al pressupost.  Després d'anunciar-ho ahir dimecres a preguntes del PSC en la sessió del Parlament, Josep Bargalló ha insistit aquest dijous novament que Ensenyament ''torna a sentir-se plenament corresponsable en la planificació i finançament de les places públiques de 0 a 3 anys''. En aquest sentit, ha concretat que volen parlar amb els ajuntaments per explicar-los que són conscients que aquests darrers anys s'havia ''deixat de fer el que havíem fet i que ara cal posar-se d'acord per solucionar-ho''. El conseller d'Ensenyament és partidari de fer-ho mitjançant un ''compromís ferm de futur'' ja que hi ha sis sentències que obliguen a la Generalitat a pagar el que s'havia deixat de finançar ''que no totes són iguals''. Bargalló creu que tots els ajuntaments tenen dret a reclamar el que no se'ls ha abonat en un passat, tant els que han anat per via judicial com els que no ho han fet, per això plantejaran a l'ACM i la FCM ''una solució conjunta per tots'' tot i que caldrà veure la resolució del recurs de cassació que hi ha al Tribunal Suprem sobre aquesta qüestió. Això no obstant, el conseller ha assegurat que ha tingut contactes amb ''responsables polítics d'alt nivell'' i sembla que ''tots estan d'acord en prioritzar una solució que garanteixi la planificació futura''.  En un altre ordre de les coses i en relació a les demandes sindicals de reducció d'hores per als professors majors de 55 anys, el conseller Bargalló ha assenyalat que amb el pressupost prorrogat que hi ha actualment no podrà ser possible i que caldrà veure els comptes de l'any que ve per calcular les possibilitats que hi ha. Quan hi hagi el nou pressupost plantejaran als sindicats mesures de millora de la situació del professorat i l'alumnat i s'espera arribar a un acord sobre quines es prioritzen. El conseller ha explicat que el curs vinent començarà amb uns 800 professors més a tot Catalunya, que inicialment no estaven al pressupost, però que són necessaris i s'hauran de contractar i pagar a través d'un fons de contingències de Presidència, perquè el Departament no té finançament.

Summary: Ensenyament negociarà amb els ajuntaments la part que aportarà al finançament de les places de les escoles bressol


La Mesa del Parlament ha desestimat les peticions de reconsideració que C's, PPC i PSC havien presentat contra l'admissió a tràmit de la moció independentista de la CUP. La moció segueix, doncs, en l'ordre del dia del Ple i es debatrà dijous condicionada a un canvi en el redactat definitiu per adaptar-se a la sentència del TC que anul·la la declaració del 9-N. Aquesta és la condició que ja va posar la setmana passada la Mesa i que, segons fonts parlamentàries, ha reiterat en la reunió d'aquest dimarts. Si la CUP decideix mantenir íntegrament el redactat del document, la presidenta del Parlament, Carme Forcadell, plantejarà la retirada d'aquest punt de l'ordre del dia. Una decisió que pot prendre fins instants abans que s'iniciï el debat de la moció i per la qual necessitaria el suport de la majoria del Ple en una votació.

Summary: La Mesa desestima les peticions de reconsideració i manté amb condicions la moció de la CUP


L'Índex de Preus al Consum (IPC) a la demarcació de Barcelona a l'agost va baixar dues dècimes i es va situar en el 0,7%, segons ha informat aquest dimarts l'Institut Nacional d'Estadística (INE). D'aquesta manera, se situa una dècima per sobre de la mitjana catalana, que va ser del 0,6%. Els productes que més van pujar a les comarques de Barcelona van ser els restaurants i hotels (+2,4%), els aliments i les begudes no alcohòliques (+1,9%) i els mobles i articles de la llar (+1,7%). Per contra, van baixar els preus relacionats amb l'habitatge, l'aigua, l'electricitat i el gas (-2,2%) i el transport (-0,2%).

Summary: L'IPC a la demarcació de Barcelona baixa dues dècimes a l'agost i se situa en el 0,7%


El grup parlamentari de Cs ha presentat aquest dijous al matí una queixa formal a la Junta Electoral Central (JEC) després que el Govern mantingui la pancarta a favor dels "presos polítics i exiliats" a la façana de la Generalitat. Així ho ha anunciat la líder de la formació taronja, Inés Arrimadas, en un contacte amb la premsa als passadissos del Parlament, aquest migdia. La cap de l'oposició ha dit que és una "vergonya" que el "separatisme" utilitzi les administracions com si fossin un "taulell d'anuncis".

Summary: Cs presenta una queixa formal a la Junta Electoral després que el Govern mantingui la pancarta pels presos i "exiliats"


El candidat del PP al Congrés per Barcelona, Jorge Fernández Díaz, ha dit aquest dilluns al matí que el seu partit encara té alguns dies i "moltes hores" per intentar recuperar la confiança de tots els ciutadans que els van votar en les eleccions generals del 2011, quan van treure majoria absoluta. Conscient que les enquestes els donen la victòria, però amb força menys vots que fa quatre anys, Fernández Díaz demana als electors del PP que "per diverses circumstàncies" podrien votar altres formacions, que els tornin a donar confiança perquè "tenen motius per confiar" i la seva formació "no els defraudarà". Després d'una conferència davant d'estudiants de la Facultat de Dret d'Esade sobre jihadisme, Fernández Díaz, ha assegurat que totes les enquestes publicades aquest dilluns, últim dia per fer-ho, assenyalen el PP com a clar guanyador, tot i que perdria molts vots i escons. Per això, considera que cal seguir treballant els propers dies i hores que queden, fins acabar la campanya divendres, per tal de recuperar la confiança d'aquells electors que per diversos motius, segons indiquen les enquestes, potser no repetiran el vot als populars. Segons ell, aquests electors "tenen motius" per confiar altre cop en el PP, i ha demanat que els retornin la confiança perquè no els "defraudaran". En aquest sentit, també ha dit que el president del govern espanyol i candidat a la reelecció, Mariano Rajoy, és l'únic dels quatre grans partits que ha assegurat que no intentarà formar govern si no guanya els comicis, cosa que la resta d'aspirants no ha fet. Per això, creu que es podria donar una "coalició de perdedors" cuinada als "despatxos", com ha passat a Catalunya en anteriors ocasions i en diverses autonomies i ajuntaments espanyols després de les eleccions del passat mes de maig. "Esperem que la resta de candidats diguin el mateix que Rajoy", ha demanat, perquè si no ho fan i acaben pactant contra la llista més votada seria "molt dolent" per a Espanya, perquè generaria "inseguretat i inestabilitat", a més de "no respectar la voluntat popular". Així, segons ell, l'estat necessita "polítiques clares" i un govern "fort" per "consolidar la recuperació econòmica". Sobre possibles pactes del PP després de les eleccions no ha volgut avançar res i ha dit que això es decidirà quan "hagin parlat les urnes diumenge, no les enquestes". També ha parlat sobre el debat cara a cara entre Rajoy i el candidat del PSOE, Pedro Sánchez, aquest dilluns a la nit a televisió. Segons ell, el debat pot clarificar les posicions de cada partit i ha dit que és una "tradició" de la política espanyola que el president del govern debati amb el cap de l'oposició. Fernández Díaz ha dit que seguirà el debat per televisió. D'altra banda, Fernández Díaz ha insinuat que ell dimitiria si fos acusat de corrupció com ho ha estat el número 2 del PP per Segovia, Pedro Gómez de la Serna, que hauria cobrat comissions per aconseguir contractes a l'exterior per a empreses espanyoles. Després que l'ambaixador a l'Índia, Gustavo de Arístegui, hagi dimitit, Fernández Díaz no ha volgut dir que Gómez de la Serna hagi de fer el mateix però ha aclarit: "no tinc res a dir, sé què faria jo, però m'ho guardo". A continuació, ha recordat que el partit ha obert un expedient disciplinari a Gómez de la Serna i que Arístegui sí que ha dimitit. Tot i respectar la presumpció d'innocència ha recordat que els càrrecs públics han de transmetre "exemplaritat".

Summary: Jorge Fernández Díaz diu que el PP encara té dies per recuperar la confiança dels votants del 2011


Aquest treball es presentarà el 14 de gener al Teatre Victòria de Barcelona ACN Barcelona.-El grup infantil Macedònia publicarà divendres el seu onzè disc. Porta per títol 'Estic contenta' i és el primer treball de la nova generació de noies d'aquesta formació. Les cinc noves components de Macedònia, conegudes com a 'fruites', han estat seleccionades d'un càsting on s'hi van presentar 1.000 candidates. El primer concert de presentació d'aquest disc es farà el 14 de gener al Teatre Victòria de Barcelona i les entrades es posaran a la venda demà al seu web: www.grupmacedonia.com. Segons un comunicat d'aquesta banda difós aquest dijous, 'Estic contenta' parla "d'emocions i sentiments, però també de temes punyents com la transsexualitat, la idoneïtat del divorci d'uns pares o l'autoestima". La cançó 'Perdona' és el primer avançament en forma de clip del nou disc de Macedònia. L'autor del tema és Pol Fuentes i parla del reconfort que comporta demanar perdó. Macedònia és un dels grups infantils més populars de Catalunya. Va néixer fa disset anys i ha actuat a escenaris tan especials com el Palau de la Música, el Camp Nou, la plaça de la Catedral de Barcelona o la Sala Razzmatazz 1, on van exhaurir les entrades per acomiadar la generació anterior.

Summary: Macedònia publica divendres 'Estic contenta', el primer disc de la nova generació del grup infantil


El grup municipal de CiU a l'Ajuntament de Lleida vol que la Paeria s'encarregui de comunicar a les comunitats de propietaris dels edificis de la ciutat l'existència de vestigis franquistes i, alhora, en subvencioni la seva retirada. En aquest sentit, la formació ha anunciat que presentarà en la pròxima Comissió informativa de polítiques de la gestió i promoció de la ciutat i la sostenibilitat una proposta de resolució instant l'equip de govern a comunicar als veïns de les comunitats de propietaris que consten en la relació elaborada pel Memorial Democràtic, que en el seu edifici encara disposen d'un vestigi del règim franquista i que aquesta entitat recomana que s'enretiri el símbol. CiU també proposa que l'Ajuntament de Lleida faci constar la seva pròpia recomanació per tal que totes les comunitats de propietaris afectades procedeixin a enretirar aquests símbols del règim franquista. Amb la seva proposta, CiU de Lleida pretén instar l'equip de govern socialista a habilitar una línia d'ajuts, a càrrec del pressupost municipal de l'any 2017, per facilitar econòmicament que les comunitats de propietaris afectades per aquests símbols franquistes puguin enretirar-los. La regidora Marta Gispert recorda que la comissió del Memorial Democràtic va censar a la ciutat de Lleida un total de 342 vestigis de l'època franquista, la majoria plaques en edificis que corresponen al Ministeri de l'Habitatge del règim.   "Tenint en compte que el Memorial Democràtic recomana la seva enretirada i que, a data d'avui, encara hi ha símbols que no han estat retirats a Lleida, plantejarem que la Paeria estableixi una línia de subvencions perquè les comunitats puguin retirar-les", ha explicat Gispert.

Summary: CiU de Lleida planteja subvencionar la retirada de símbols franquistes dels edificis de la ciutat


La vicepresidenta i portaveu del Govern, Neus Munté, ha insistit aquest dimarts que malgrat el resultat d'empat de l'assemblea de la CUP del passat diumenge, "no hi haurà cap altra oferta" que se li faci als anticapitalistes. En aquest sentit, durant la roda de premsa posterior al Consell Executiu, Munté ha volgut deixar clar que la proposta d'acord que va fer JxSí a la CUP és l'última que rebran i per això ha urgit a la formació independentista que "doni una resposta" i "desempati" el resultat que va obtenir entre els seus militants i simpatitzants. "Restem a l'espera", ha sentenciat en ser preguntada per aquesta qüestió.

Summary: Munté insisteix que "no hi haurà cap altra oferta" a la CUP i crida els anticapitalistes a donar "una resposta"


La policia va intervenir una plantació de marihuana i instruments per al seu cultiu al soterrani del seu habitatge actual, a Purchil ACN Badalona.-Els Mossos d'Esquadra, en col·laboració amb la policia espanyola, han detingut un veí de Badalona que pagava productes que comprava a través d'una coneguda aplicació mòbil amb bitllets falsos. Concretament, l'home, que actualment resideix a Purchil (Granada), va introduir al circuit econòmic bitllets falsos de 50 euros de gran qualitat, motiu pel qual les víctimes no van ser conscients de l'engany fins que van intentar ingressar els diners de la compra al banc. L’operació també ha permès desmantellar una plantació de marihuana i detenir un altre home i investigar la seva parella com a presumptes autors dels delictes de tràfic de drogues i frau de fluid elèctric. En el soterrani del seu habitatge, se'ls van intervenir 308 plantes de marihuana i tots els instruments per al seu cultiu. Els Mossos d’Esquadra van iniciar la investigació l’agost de 2016 quan van rebre tres denúncies on les víctimes denunciaven que havien venut producte electrònics a través d’una coneguda aplicació mòbil i que el comprador els havia pagat amb bitllets de 50 euros falsos.  La Unitat Central de Delictes Socioeconòmics i Falsificació de Moneda va aconseguir identificar i localitzar el comprador, un veí de Badalona. El investigadors van determinar que el sospitós poc després de realitzar les compres havia marxat a viure a Purchil (Granada). Per aquest motiu es va establir un equip conjunt d’investigació amb la Policia Nacional per tal de localitzar i detenir l’autor dels fets. Finalment, el passat 17 de maig es va establir un operatiu per detenir el comprador i realitzar l’entrada i escorcoll al seu actual domicili. En el registre els agents van localitzar al soterrani de l’habitatge una plantació de 308 plantes de marihuana amb tots els instruments per al seu cultiu i per a la seva posterior distribució. Per aquest motiu també van detenir un home i investigar una dona, amb els quals compartia pis, per tràfic de drogues. A tots tres també se’ls considera autors d’un delicte de defraudació de fluid elèctric ja que el cultiu estava connectat a la xarxa elèctrica de manera il·legal. El 18 de maig els dos homes arrestats, de nacionalitat espanyola de 24 i 27 anys, van passar a disposició del Jutjat  de Santa Fe (Granada). El jutge va decretar la seva llibertat amb càrrecs.

Summary: Detenen un veí de Badalona per pagar productes amb bitllets falsos que comprava a través d'una aplicació mòbil


El grup municipal del PDeCAT demanarà a l'equip de govern d'Àngel Ros que expliqui en la propera reunió de la Comissió de Polítiques de Gestió dels Recursos, Seguretat Pública i Organització municipal, els motius pels quals s'ha destinat des de fa uns dies un agent de la Guàrdia Urbana a custodiar les banderes que onegen al terrat del quart pis del Palau de la Paeria i pels costos d'aquesta decisió. Des del grup municipal del la Crida-CUP també s'ha qüestionat aquesta vigilància que des del dia de la proclamació de la República Catalana s'està portant a terme. Un agent de la guàrdia urbana fa guàrdia al passadís de la quarta planta, on hi ha els grups municipals i el terrat amb els pals de les banderes catalana, espanyola i de Lleida. Segons el PDeCAT, els guàrdies tenen com a ''missió'' la custòdia de la bandera espanyola. En la pregunta que el grup del PDeCAT planteja a la comissió es demana la justificació d'aquesta mesura, com afecta a l'organització de la feina dels agents i quin cost suposa per a les arques municipals destinar una persona a aquesta tasca. A l'espera de les explicacions oportunes, el PDeCAT considera que destinar un agent a la custòdia de la bandera espanyola és un malbaratament de recursos del tot injustificat i que, a més, suposa una desconfiança manifesta en els regidors i els treballadors dels grups municipals que ocupen les oficines de la quarta planta de l'Ajuntament.

Summary: El PDeCAT demana explicacions a Ros per destinar un agent a vigilar la bandera espanyola de la Paeria


El líder de Ciutadans, Albert Rivera, ha donat aquest dilluns per “liquidada” a la legislatura i ha proposat al president espanyol, Mariano Rajoy, pactar la celebració d’unes eleccions generals a la tardor. En roda de premsa a la seu del partit, Rivera ha afirmat que la seva formació sempre actuarà des de la premissa de la defensa de la Constitució i la regeneració política, i ha tancat la porta a donar suport a la moció de censura de PSOE en els termes en què la planteja Pedro Sánchez. En aquest sentit, ha demanat al líder del PSOE, Pedro Sánchez, que “escolti” els seus propis barons i s’avingui a negociar amb Ciutadans la ”persona, data i moció” de censura “i sobretot garantir l’aplicació de la Constitució i dels pressupostos generals de l’Estat”.  Rivera ha emplaçat Rajoy a negociar amb Ciutadans “un final ordenat” de la legislatura que impliqui el manteniment i ampliació de l’aplicació del 155 a Catalunya, el desplegament dels pressupostos generals de l’Estat i eleccions anticipades. Ha advertit que no està disposat a arribar a La Moncloa “de qualsevol manera” i menys amb els que “volen liquidar Espanya”, i per aquest motiu ha demanat al PSOE “fer les coses ben fetes” i “més responsabilitat que temeritat”.  En tot cas ha admès que des que es va presentar la iniciativa, ni el líder del PSOE, Pedro Sánchez, ni tampoc el president del govern espanyol, Mariano Rajoy, s’han posat en contacte amb ell.

Summary: Rivera proposa a Rajoy pactar la celebració d’eleccions a la tardor


Defensa que davant el "dilema" de la suspensió del referèndum per part de TC van apostar per defensar el "dret a manifestació i la llibertat d'expressió" ACN Madrid .-El president d'Òmnium Cultural, Jordi Cuixart, ha dit que l'entitat sempre estarà al costat de la defensa dels drets fonamentals com el dret de manifestació o la llibertat d'expressió. Per això, davant el "dilema" de la suspensió de l'1-O per part del Tribunal Constitucional van apostar per "defensar l'exercici de drets fonamentals". "Que ningú tingui dubtes, Òmnium sempre exercirà drets fonamentals de manera pacífica i festiva com es va fer l'1-O, i això no li treu cap mèrit", ha manifestat. Cuixart ha defensat que l'entitat va fer d"agent dinamitzador" del referèndum i l'ha defensat. "El dret a votar es guanya votant, l'1-O va ser un exercici de dignitat col·lectiva", ha dit.  Cuixart ha fet aquestes manifestacions quan el fiscal Jaime Moreno li preguntava si no considerava que era "il·legal" promoure l'1-O després de la suspensió del TC.

Summary: Cuixart: "Mai renunciarem a l'exercici de drets fonamentals, l'1-O va ser un exercici de dignitat col·lectiva"


Un centenar de vigilants de seguretat privada convocats per diversos sindicats s'han concentrat aquest dijous davant la delegació del govern espanyol a Barcelona. Han denunciat les agressions patides i han lamentat que es podrien haver evitat amb una protecció jurídica per llei i una protecció personal adequada al lloc de treball. Juan Antonio Ramos Ramos, de la UGT, ha explicat que reben agressions "dia sí dia també" i per això volen "que les mesures de protecció dels treballadors com les armilles siguin per llei" i que els vigilants siguin considerats "agents de l'autoritat" perquè quan les situacions es judicialitzen creuen que rebrien un millor tractament. Els manifestants han mostrat pancartes i han cridat contra les agressions. Ramos ha explicat que la concentració d'aquest dijous és la primera conjunta entre diversos sindicats tot i que va ser a principis d'any quan van fer les primeres mobilitzacions. El lema de la pancarta era "per donar seguretat cal treballar segurs i segures" i estava signada per UGT, CCOO, SPS, USOC i PROU. La concentració s'ha celebrat després d'alguns aldarulls en estacions de tren i centres comercials de Barcelona, ha explicat Ramos, que ha considera que la "perillositat" és més gran pels vigilants de seguretat privada al transport públic.  Entre els manifestants hi havia Manuel Bailón, un dels vigilants agredits a l'estació de tren de Pineda de Mar fa uns dies, que ha demanat "més protecció pel que fa a l'equipament" que porten i també jurídica perquè considera que la seva feina és "una loteria". A la concentració també s'ha pogut veure el diputat de Vox al parlament espanyol Ignacio Garriga, que ha donat suport a les demandes dels manifestants.

Summary: Un centenar de vigilants de seguretat privada es manifesten contra les agressions a Barcelona


Unió de Pagesos ha demanat aquest dissabte a les autoritats espanyoles i europees que aclareixin el cas de la suposada carn de porc infectada per pesta porcina. Macedònia del Nord va confiscar 21 tones de porc espanyol abans que entressin al seu territori. El sindicat ha remarcat que no hi ha cap alerta oficial de l'Agència Espanyola de Seguretat Alimentària ni de l'Agència Catalana de Sanitat Alimentària sobre la pesta porcina a l'Estat. També recorda que a Catalunya, les granges segueixen mesures de bioseguretat i el protocol d'entrada d'animals vius. Unió de Pagesos aprofita també per fer una crida perquè les administracions dediquin els màxims esforços a controlar l'entrada de carn de porc i evitar que entrin aliments d'origen porcí i de porc senglar frescos i curats provinents de països amb casos de pesta porcina confirmats.

Summary: Unió de Pagesos demana que s'aclareixi el cas de la suposada carn de porc infectada per pesta porcina


Unes 200 persones s'han concentrat aquest dijous al vespre a la plaça del Vi de Girona per donar suport als encausats per ocupar les vies de l'AVE durant el primer aniversari de l'1-O. La protesta forma part de la mobilització '21 raons' en què es demana a la societat que "segueixi al carrer" per "reivindicar el dret a la manifestació". Així ho ha explicat una de les encausades i membre de la Forja, Carla Costa, qui també ha assegurat que "avui som nosaltres, però hi ha moltes altres causes obertes" i per això cal mantenir les mobilitzacions. En la concentració, l'alcalde de Verges, Ignasi Sabater, ha avançat que aquest divendres tots els arrestats per la policia espanyola el gener per aquesta causa oficialitzaran una denúncia col·lectiva per detenció il·legal i lesions. Dos mesos després de les detencions per part de la policia espanyola als encausats per ocupar les vies de l'AVE a Girona durant l'aniversari de l'1-O, els toca anar a declarar aquest divendres. En total 19 persones estan citades per explicar davant del jutge si van estar presents o no en el tall de les vies del tren durant el primer aniversari de l'1-O i quin paper hi van tenir. Els encausats no han avançat si s'acolliran en el dret a no declarar o no. El que sí que han anunciat és que tots ells presentaran una denúncia per detenció il·legal, després que el 16 de gener la policia espanyola els arrestés com a part de les diligències prèvies d'investigació pel cas. A més, l'alcalde de Verges, Ignasi Sabater, també presentarà una denúncia per lesions, ja que durant l'arrest els agents li van fer mal al canell. Aquest dijous al vespre unes 200 persones s'han concentrat davant de la plaça del Vi de Girona en suport als 19 encausats. Es tracta d'una de les mobilitzacions que formen part de la campanya '21 raons', creada per acompanyar als encausats fins a la seva declaració. Precisament una de les persones que aquest divendres està citada a declarar davant del jutge és Carla Costa. La també membre de la Forja ha defensat que "la gent segueixi al carrer" per "reivindicar el dret a la manifestació". "Manifestar-se és un dret i no un delicte", ha remarcat Costa. A més, Costa ha animat a la gent que segueixi participant en les mobilitzacions perquè "avui som nosaltres, però hi ha moltes causes obertes" i ha assegurat que cal defensar-les. Durant la concentració s'ha llegit un manifest en suport als encausats. En ell han recordat que la campanya de recollida de signatures perquè Adif retiri la denúncia segueix activa. Per això han demanat que tots aquells qui no hagin signat, ho facin. De cara a aquest divendres hi ha prevista una nova concentració davant dels Jutjats de Girona a primera hora del matí. En ella, els encausats presentaran als mitjans de comunicació la denúncia col·lectiva contra les detencions del 16 de gener i posteriorment entraran als jutjats. Una vegada dins, cada un d'ells decidirà si declara o no.

Summary: 200 persones es concentren a Girona per donar suport als encausats per ocupar les vies de l'AVE


El Servei Català de Trànsit (SCT) informa que aquest cap de setmana, des de les tres de la tarda de divendres i fins a les vuit del vespre d'aquest diumenge, no s'ha registrat cap víctima mortal a les carreteres i autopistes catalanes. Pel que fa a mobilitat, aquest diumenge a la tarda les retencions s'han concentrat a l'AP-7 i a l'N-II per anar cap a França. A més, s'han registrat aturades a l'N-II a Bàscara per un accident amb tres turismes implicats en sentit sud. Aquest migdia també hi ha hagut més problemes de trànsit a la xarxa viària de l'Alt Empordà per anar cap a França, amb retencions de fins a 8 quilòmetres a l'AP-7 entre l'Agullana i Biure, de 3 quilòmetres a l'N-260 a Portbou, 4 quilòmetres a l'N-II a Capmany i 5 quilòmetres més a la C-260 entre Vila-sacra i Figueres. Aquest diumenge al matí, un turisme que ha bolcat i que ha ferit de poca gravetat una dona ha provocat restriccions de trànsit a la C-17 a Lliçà d'Amunt en sentit Barcelona. Dissabte també es van registrar diverses incidències de trànsit. Concretament, a la nit un sinistre entre un turisme i un camió va restringir la TP-3318 a Ulldecona fins a les dues de la matinada de diumenge. Paral·lelament, el Servei Català de Trànsit ha informat, a través d'un comunicat, que des d'aquest dilluns i fins diumenge que ve, coordinarà amb Mossos d'Esquadra i Policies Locals una campanya preventiva de controls intensius del col·lectiu motorista amb l'objectiu de reduir la sinistralitat dels vehicles de dues rodes. En aquest sentit, els agents de la Policia de la Generalitat realitzaran els anomenats controls PREMOT (PREvenció MOToristes) en què duran a terme una estratègia operativa de vigilància als motoristes com a infractors, però també com a possibles víctimes de conductes de risc dels conductors de la resta de vehicles. En les zones urbanes, els controls se centraran principalment en la vigilància de l'ús del casc. El 2015 van morir a les carreteres catalanes 49 motoristes i 333 van resultar ferits greus i enguany, des de l'1 de gener, hi ha hagut 7 víctimes mortals i 112 ferits greus en sinistre viari de motocicleta o ciclomotor. En zona urbana el 2015 hi van haver 492 motoristes morts i ferits greus.

Summary: Cap de setmana sense víctimes mortals a les carreteres catalanes


El Tribunal de Justícia de la Unió Europea ha condemnat Espanya a pagar una multa de 3 milions d'euros pel retard en la liberalització del sector de l'estiba. El TUE considera que el govern espanyol va demostrar "bona fe" i va "cooperar" amb la Comissió Europea durant tot el procés, però diu que el seu incompliment "va durar durant un període de temps significatiu", ja que van passar 29 mesos entre la sentència europea que obligava a la liberalització del sector i l'aprovació de la nova normativa, el passat mes de maig. El tribunal, a més, diu que Espanya ha comès una falta "greu" que va afectar "a la llibertat d'establiment, que és un dels principis fonamentals del mercat interior". La multa, però, està molt per sota dels 27.552 euros diaris previstos inicialment.

Summary: La justícia europea imposa una multa de 3 milions d'euros a Espanya pel retard en la liberalització de l'estiba


El candidat del PSC a l'alcaldia de Barcelona, Jaume Collboni, ha dit aquest diumenge al candidat de Barcelona pel Canvi-Ciutadans, Manuel Valls, que està "a la dreta" i que qui li "mana" és el líder de Ciutadans, Albert Rivera. En el debat entre alcaldables a Betevé, Collboni ha demanat a Valls que "admeti tranquil·lament" que està "a la dreta" perquè tenir el suport de Ciutadans és "estar a la dreta". Durant la picabaralla entre Collboni i Valls, l'alcaldable del PP, Josep Bou, ha apuntat que ell no creu que Valls estigui "a la dreta". "Si aquest senyor està a la dreta, on estic jo?", ha preguntat Bou.

Summary: Collboni, a Valls: "Vostè està a la dreta i qui li mana és el senyor Rivera"


El jutge de Vinaròs que ha instruït la investigació dels terratrèmols provocats per la injecció de gas del projecte Castor ha ordenat finalment l'obertura de judici oral contra el president d'Escal UGS, Recaredo del Potro, el conseller delegat, José Luis Martínez Dalmau i la mateixa societat mercantil com a acusats d'un delicte contra el medi ambient. La interlocutòria reclama als acusats el pagament d'una fiança de 23.126,43 euros per cobrir les possibles responsabilitats civils "determinades fins aquest moment". A la banqueta dels acusats del judici, que se celebrarà a l'Audiència Provincial de Castelló, seuran també les asseguradors Chartis Europe, Lloyds i Zurich com a responsables civils.  (L'actualització inclou nova informació sobre la petició de penes que fa Fiscalia per als tres acusats) La interlocutòria de judici oral emesa per titular del jutjat número 4 de Vinaròs, que no admet possibilitat de recurs, arriba cinc anys i mig després de l'inici de les investigacions i se centra, únicament, en les responsabilitats incorregudes per l'exconcessionària del Castor en l'onada sísmica de més d'un miler de terratrèmols que va sacsejar la costa del Sénia a partir del mes de setembre el passat 2013, arran de les primeres injeccions de gas al magatzem submarí. Segons havia avançat l'ACN, l'acusació popular representada per l'Associació Nacional Arca Ibérica demana per als dos directius acusats set anys de presó i tres anys i mig de multa a raó de 350 euros diaris per a Escal UGS. La pena demanada per fiscalia per a del Potro i Martínez Dalmau és lleugerament inferior: sis anys de presó, 26 mesos de multa a raó de 20 euros diaris i inhabilitació per activitats relacionades amb el subsòl i el sistema gasista de tres anys i mig.  Per a la societat mercantil, Fiscalia demana també de tres anys i mig de multa però, en aquest cas, de 150 euros diaris. El ministeri públic fa també responsable civil a l'asseguradora Zurich i reclama que s'indemnitzi deu particulars pels danys que van patir arran dels terratrèmols i que es valori les afectacions que van acreditar més d'una vintena d'afectats de les Terres de l'Ebre, el Baix Maestrat o de la mateixa ciutat de Tarragona. En l'inici del procediment abreujat, l'octubre del mes passat, el jutge de Vinaròs considerava que els acusats van generar "una situació de perill potencialment catastròfic" en el moment que malgrat ser conscients del risc sísmic que suposava –amb nombroses advertències documentades i informes-, van decidir injectar gas. Fins i tot, ho van continuar fent, pràcticament triplicant el cabal previ, quan ja coneixien que s'estaven produint terratrèmols. Inicialment, les diligències van arribar a comptar amb una vintena d'investigats per delicte ambiental així com també prevaricació ambiental, entre els quals alts càrrecs del govern del PSOE, funcionaris, responsables de l'Institut Geològic i Miner així com el consell administració en ple de l'exconcessionària. Tots van anar poc a poc caient de la investigació a excepció dels dos caps visibles i la mateixa societat Escal UGS –en concurs de creditors des de setembre passat-, que han estat acusats només de delicte ambiental. En canvi, ha quedat fora de l'abast d'aquest judici oral els escàndols derivats dels greus defectes en el disseny del projecte, la seva tramitació o la indemnització final de 1.350 milions d'euros a la societat controlada per Florentino Pérez i que el govern espanyol del PP va intentar carregar sobre les factures dels consumidors abans que els tribunals anul·lessin el mecanisme de pagament.

Summary: ACTUALIZACIÓ:Obren judici oral contra els dos directius del projecte Castor acusats de delicte ambiental


El secretari general del PPC, Daniel Serrano, ha retret al president de la Generalitat, Quim Torra, que "perdi el temps enviant fantasioses cartes" a organitzacions internacionals i diplomàtiques, com la que aquest divendres ha adreçat a l'Alta Comissionada de les Nacions Unides pels Drets Humans, Michelle Bachelet, denunciant que no es permeti als líders independentistes empresonats passar el confinament a casa. "Terra trucant a Torra. Més que mai necessitem que es connecti a la realitat", ha advertit Serrano a Twitter, on ha reclamat al president que "comenci a oferir certeses" sobre el brot de covid-19 que afecta Catalunya.

Summary: El PPC demana a Torra que se centri a "oferir certeses" sobre el covid-19 i no enviï "fantasioses cartes" a l'ONU


El Govern ha traslladat al Parlament els resultats definitius de l'1-O en "la seva qualitat d'Administració Electoral de Catalunya", segons informa a través d'una nota de premsa. Un 90,18% (2.044.038 persones) ha votat a favor del 'sí' a la independència mentre que un 7,83% ha apostat pel 'no' (177.547 persones), amb el 43,03% de participació. I 44.913 persones van votar en blanc, que representa un 1,98%. Així doncs, en total 2.286.217 persones van participar al referèndum de l'1 d'octubre en un context de repressió policial de l'estat espanyol. La vegueria amb més  participació és la Catalunya Central amb un 58,15% i la que menys, Tarragona, que ha registrat un 36,82%. Pel que fa al percentatge més elevat de vots a favor de la independència es dona en el vot exterior (98,13%) seguit de la vegueria de Girona amb el 94,86% pel 'sí'. En canvi, a la vegueria de Barcelona és on s'ha registrat un percentatge inferior a favor de la independència, un 87,80%.  La comunicació s’ha fet mitjançant una carta signada pel vicepresident i conseller d’Economia i Hisenda, Oriol Junqueras; el conseller de la Presidència i portaveu del Govern, Jordi Turull; i el conseller d’Afers Exteriors, Relacions Institucionals i Transparència, Raül Romeva. D’aquesta manera, segons el Govern, es dona compliment al mandat del Parlament de celebrar el referèndum d’autodeterminació de Catalunya. La comunicació s’ha fet mitjançant una carta signada pel vicepresident i conseller d’Economia i Hisenda, Oriol Junqueras; el conseller de la Presidència i portaveu del Govern, Jordi Turull; i el conseller d’Afers Exteriors, Relacions Institucionals i Transparència, Raül Romeva. D'un cens de 5.313.564 persones a Catalunya, 2.286.217 (un 43,03%) van participar el passat diumenge al referèndum, segons els resultats definitius fets públics pel Govern. Un total de 19.719 vots s'han declarat nuls. El detall per vagueries indica que la vegueria de la Catalunya Central, amb un 58,15%, és la que ha registrat una major participació. S'ha de tenir en compte que, amb el cens universal, totes les persones podien votar en qualsevol col·legi electoral i això fa que en alguns municipis la participació sigui més alta que el cens.  En segona posició segons participació hi ha un triple empat entre l'Alt Pirineu i l'Aran (53,91%), Girona (53,25%), i Terres de l'Ebre (53,24%). Seguidament hi ha la vegueria de Lleida, on s'ha registrat una participació del 52,12%, Barcelona amb el 39,54% i, finalment, Tarragona amb el 36,82%. Així doncs, en 5 de les 7 vegueries se supera el llindar el 50% de participació. En valors absoluts és a la vegueria de Barcelona on més persones han participat a l'1-O, un total d'1.425.607 i a l'Alt Pirineu i Aran és on hi ha hagut menys votants, 28.693, d'un cens de 53.228 persones. Pel que fa al sentit dels vots, a la vegueria de Girona, després del vot exterior, és on s'ha registrat un percentatge més alt de paperetes del 'sí', un 94,86%. Seguit de molt a prop per la Catalunya Central, on el 94,70% dels participants ha apostat per la independència. En tercer lloc hi ha l'Alt Pirineu i l'Aran (93,87%), seguit de Lleida (93,69%), Terres de l'Ebre (93,51%), Tarragona (92,61%) i Barcelona (87,80%). A la vegueria de Barcelona és on s'ha registrat un percentatge més alt de paperetes del 'no', un 9,83%. Pel que fa al vot exterior, 4.330 persones van votar l'1-O, un 98,13% a favor de la independència, l'1,27% en contra i el 0,53% en blanc. Només tres vots es van declarar nuls.

Summary: Els resultats definitius de l'1-O: 90,18% a favor del 'sí' (2.044.038) amb el 43,03% de participació


El PSC insta el Govern a desbloquejar la convocatòria d'una nova sessió de la taula de diàleg. Aquesta és una de les propostes de resolució que els socialistes han registrat en el marc del debat de política general, en què també reclamen eleccions immediates. D'altra banda, el grup presidit per Miquel Iceta vol que es reprovi l'actitud de Torra per no assistir a la conferència de presidents a finals de juliol a la Rioja en què es debatia el repartiment de fons europeus. En aquest sentit, volen que el Govern participi "en qualsevol reunió en la que es debatin més recursos per a Catalunya, ja siguin provinents del govern espanyol o de la Unió Europea". El PSC condemna les intromissions del Govern  "incloent-hi l'exigència de cessament de funcionaris o la difusió de notícies falses sobre les campanyes institucionals del Parlament". També critica a les resolucions registrades la manca de voluntat del Govern en aprofitar els anys de creixement econòmic per revertir les retallades i la falta d'interès per fer que retornin les empreses que van canviar al seu social de Catalunya a partir de la tardor del 2017. I insta el Govern a no intentar imposar un trencament unilateral del marc de convivència i a promoure un procés de diàleg entre forces polítiques i agents socials. D'altra banda, volen que la cambra constati la necessitat "d'establir consensos amplis com a única fórmula viable per superar la divisió i el bloqueig actuals" i fa una crida a explorar "les possibilitats i oportunitats que ofereix l'articulació d'un model federal a Espanya". Una de les PR insten a reconèixer que existeix "un marcat biaix independentista entre l'audiència dels canals i emissores de la Corporació" i a vetllar perquè la CCMA compleixi amb el dret a la informació i els principis d'imparcialitat, objectivitat, pluralitat i neutralitat inherents als mitjans de comunicació públics, així com al CAC perquè creï nous barems i variables en els seus estudis sobre el pluralisme "més enllà del criteri estadístic". En l'àmbit de la salut, els socialistes lamenten les retallades, que xifren en 3.267 milions d'euros, i volen que es prevegin els recursos necessaris per millorar les condicions dels professionals de la salut. També reclamen que es doni compliment a la rescissió de contracte amb l'empresa Ferroser, filial de Ferrovial, pel rastreig de casos i contactes del coronavirus, com va reclamar el Parlament.  En l'àmbit d'educació, els socialistes volen que el Parlament constati "el fracàs de la gestió del govern en l'inici de curs escolar" per "manca de previsió i de concrecions amb relació als docents, equipaments, connectivitat per possibles confinaments o quarantenes, i la manca de treball conjunt amb el món local". Demanen incrementar la plantilla de docents per garantir ràtios, o modificar el règim de substitucions i fer nomenaments cada dia. Les propostes de resolució del PSC-Units també contemplen mesures sobre polítiques socials, d'habitatge i d'ocupacions, de reindustrialització o la transició energètica, entre d'altres.


La Fiscalia de València ha iniciat diligències d’investigació penal pels talls al trànsit de l’autovia a A3 a causa del temporal de neu els passats dies 18 i 19 de gener, deixant centenars de vehicles atrapats durant hores,  i ha designat fiscal instructor. Així ho ha comunicat als mitjans Comissions Obreres del País Valencià després de la denúncia interposada per Emilio Lamas, en representació del sindicat, com a conseqüència dels talls a les carreteres . Segons que ha explicat el sindicat, la denúncia està motivada perquè les adjudicatàries del servei conservació de carreteres no compleixen amb les condicions del servei ni en treballadors ni en maquinària. Al respecte, afegeix el sindicat que l'empresa UTE, que es fa càrrec de la V4 i V7, en fusionar els dos sectors, va procedir a acomiadar treballadors, perjudicant seriosament la capacitat de resposta davant de situacions com la del passat temporal. CC.OO recorda que ja va denunciar que aquest mateix procediment de minva de la plantilla de treballadors i mitjans en aquest centre, perquè considera que precisa d'un augment de personal i maquinària en ser el més afectat per les emergències de viabilitat hivernal a la A3. Així mateix el sindicat informa que durant la passada setmana, una representació dels treballadors i de CC.OO s'han reunit amb els portaveus dels grups parlamentaris per instar-los a sumar-se a la moció exigint al govern espanyol que es millorin els sistemes de coordinació entre els òrgans de l'administració general de l'estat i la resta d'administracions publiques. Aquesta moció reclama una millora comunicativa en el desenvolupament de funcions dirigides a assegurar la viabilitat a la Xarxa de Carreteres de l'Estat, en casos de nevades i altres fenòmens meteorològics extrems que poden afectar l'esmentada xarxa. Així mateix, el document exigeix incrementar la dotació de mitjans mecànics, materials i humans en els plans d'actuació davant de contingències hivernals de gel i neu, recuperant així als treballadors que van perdre la feina per les fusions dels centres de conservació. Segons el sindicat, l'objectiu últim és evitar que es torni a produir fusions de centres que no persegueixen sinó disminuir personal i maquinària, comprometent la capacitat de resposta.  El  Congrés dels Diputats debatrà el proper 14 de febrer una moció consensuada entre el PSOE, Compromís, Podem i IU relacionada amb els esdeveniments relacionats amb el temporal dels dies 19 i 20 de gener. En una recent visita al País Valencià, el ministre de Foment, Iñigo de la Serna, va atribuir a circumstàncies excepcionals els talls de carreteres a causa del temporal. De la Serna va explicar que les intenses nevades, la caiguda de torres d’alta tensió a la carretera i el gran nombre de camions travessats varen dificultar les tasques de les màquines llevaneus.

Summary: La Fiscalia de València obre diligències d’investigació penal pel tall de l’autovia A3 a causa de la neu


L’Ajuntament de Sitges manté per segon any consecutiu la moratòria amb què prohibeix l’obertura d’habitatges d’ús turístic (HUT), que preveu aixecar automàticament quan entri en vigor la nova normativa municipal. Precisament, el Ple d’aquest mes de desembre ha aprovat incorporar a la llei una esmena sol•licitada per la Generalitat en relació a la regulació de les masies on es podran donar llicències turístiques. Amb aquest tràmit –aprovat en segona votació-, l’Ajuntament dona per enllestida la normativa sobre HUT i ara haurà de ser la Generalitat qui validi i publiqui el text per a què entri en vigor. El desembre de l’any passat, l’impàs de temps en prorrogar la moratòria va suposar l’obertura de 300 habitatges turístics. Fa just dos anys, l’Ajuntament de Sitges anunciava una moratòria en la concessió de llicències d’habitatges turístics, mentre que el desembre de l’any passat aprovava inicialment la regulació per posar ordre a l’auge d’aquests allotjaments. A grans trets, la normativa limita al 10% el nombre d’HUT sobre el total d’habitatges del municipi.  Al mateix temps, la normativa divideix el municipi en tres sectors i en marca el percentatge màxim de pisos turístics: un 60% a la corona central, un 30 a la segona corona i un 10% a la zona no urbanitzada de masies. Al Ple d’aquesta setmana, l’Ajuntament ha acordat incorporar una esmena en el cas del còmput de masies, ja que la Generalitat reclamava que es tinguessin en compte totes les masies catalogades quan el catàleg municipal estigui actualitzat. El consistori calcula que a Sitges hi ha més de 2.000 pisos turístics sobre un total d’uns 17.640 habitatges. N’hi ha 300 que es van obrir ara fa un any en l’impàs de tres dies que es va trigar a prorrogar la moratòria del 2016. Liquidació de les empreses municipals D’altra banda, el Ple d’aquest dilluns al vespre ha aprovat dissoldre i liquidar la societat municipal Sitges Model XXI, l’última de les sis empreses creades pel consistori entre els anys 2003 i 2011. L’Ajuntament assumeix el capital de l’empresa, de 535.000 euros i sense cap deute. Al mateix temps, també adquireix el Centre de Disseny, patrimoni de l’empresa. Entre les funcions que tenia Sitges Model XXI i que ara assumirà el consistori, hi ha la gestió de la zona blava i el lloguer del Centre de Disseny. Les sis empreses municipals que hi havia entre els anys 2003 i 2011 i que han quedat dissoltes durant els últims set anys eren Sitges Esdeveniments S. L., Sitges Reference S.A., Sitges Punt Zero S.L., Agència Turisme de Sitges EPEL, Agència de Disseny i Desenvolupament de Sitges EPEL i Sitges Model XXI S.A.

Summary: Sitges manté per segon any la moratòria per obrir habitatges turístics mentre enllesteix la llei que els regularà


USTEC-STEs ha acusat el Sindicat Professional de la Policia (SPP) de voler "intimidar" la comunitat educativa catalana per "encobrir" així les càrregues policials de l'1-O. Aquesta entitat ha demanat al jutjat d'instrucció número 7 que citi com a investigats 28 directors de centres educatius de Barcelona on es van produir incidents per delictes com el de desobediència i malversació. A parer d'USTEC-STEs, l'SPP actua "de manera deshonesta", amb una "intencionalitat política partidista", i no pas en defensa dels seus associats, "sinó per encobrir els lamentables actes comesos per bona part dels seus afiliats". "La comunitat educativa només vol sentir d’aquesta entitat una disculpa per part dels responsables d’una brutalitat policial que no s’oblidarà mai", ha reblat. En un comunicat, USTEC-STEs ha recordat que aquell cap de setmana totes les direccions van quedar exonerades de cap responsabilitat amb una resolució prèvia del Govern. "Ni que haguessin volgut tancar els centres haurien pogut, perquè cap director de cap centre de Catalunya tenia la potestat d'obrir-lo o tancar-lo", ha apuntat.    Per això, considera que l’acusació del sindicat policial "no té cap fonament jurídic", sinó que "persegueix la intimidació del professorat, d’acord amb una estratègia que connecta amb les acusacions falses d’adoctrinament que es van produir durant les setmanes posteriors" a l'1-O. El sindicat educatiu ha volgut expressar el seu suport i solidaritat amb els directors acusats i vol agrair a totes les direccions de Catalunya que obren regularment els seus centres a totes les manifestacions "culturals, socials i cíviques i de la comunitat educativa".  "Al cap i a la fi, escoles i instituts públics són al servei de la societat", ha conclòs USTEC-STEs.

Summary: USTEC-STEs acusa un sindicat policial espanyol de voler "intimidar" els directors per "encobrir" les càrregues de l'1-O


Els líders del PP i del PSOE, Mariano Rajoy i Pedro Sánchez, han evidenciat aquest divendres en una reunió exprés –ha durant menys de trenta minuts- al Congrés la impossibilitat que assoleixin cap mena d'acord de cara a la investidura. Segons han explicat tots dos, a la trobada han parlat de la posició de l'Estat a la UE i del dèficit, però no específicament del procés a Catalunya –sí de la unitat d'Espanya i de la reforma constitucional- ni de corrupció. Tots dos han insistit en la seva formula de govern: Rajoy ha defensat la 'gran coalició' que esvairia –ha dit- dubtes sobre el futur de l'Estat, i Sánchez la voluntat de construir un govern "de canvi" al que ha afegit que vol incorporar "independents de prestigi". El president en funcions ha descartat una abstenció a la investidura de Sánchez, i aquest, per la seva banda, ha reiterat la seva voluntat d'estendre la mà "a dreta i esquerra" (Podem i C's) per esdevenir el pròxim president espanyol. Sánchez ha demanat a Rajoy que si ell esdevé president faci una oposició "lleial". El líder del PSOE ha restat importància a la fotografia que ha captat el moment en que ell ha ofert la mà a Rajoy i aquest ha semblat rebutjar-la. Ha estat, segons ha dit, una anècdota que no reflecteix la realitat del moment, perquè han encaixat mans abans i després de la trobada. La imatge del líder del PP cordant-se la jaqueta i sense atendre la mà estesa de Pedro Sánchez ha marcat aquesta reunió on els dos líders han posat de manifest només les seves diferències de projecte.  Rajoy ha insistit que el "sensat" i "raonable" és un govern a tres amb PP, PSOE i C's presidit pel PP perquè és el partit que ha obtingut més vots. Ha descartat l'abstenció a un govern de Sánchez i ha reiterat que ell manté la seva candidatura.  Ha reiterat que no es penedeix d'haver renunciat a la investidura perquè no volia "enganyar" els ciutadans sotmetent-se a un ple quan era "impossible" disposar dels suports per ser president.  Tots dos han explicat que no han parlat de corrupció, malgrat els últims episodis que afecten el PP. Amb tot, Rajoy n'ha parlat a la roda de premsa per assegurar que "no" se sent acorralat pels escàndols i per defensar que tot i que el seu govern "ha adoptat decisions" està disposat a "prendre totes les mesures que calgui" en el futur.  Tampoc han parlat específicament del procés ni de Catalunya, però sí de la necessitat de mantenir l'entesa en les qüestions d'Estat com la "unitat d'Espanya", i el terrorisme. Sánchez ha demanat en aquest sentit una oposició "lleial" i ha insistit en la necessitat de la reforma de la Constitució. Amb tot, segons Rajoy el líder del PSOE no ha demanat al PP el seu suport a la investidura ni tampoc que la faciliti mitjançant una abstenció. Per contra ha afirmat que els populars sí que "treballaran" perquè el PSOE faciliti un govern del PP. "En això és en el que hem de treballar i cal dedicar-ho temps", ha dit Rajoy.  Sánchez diu que ha estat una reunió "útil" El líder del PSOE, per la seva banda, ha afirmat que aquesta ha estat una reunió "útil" on s'ha vist els dos principals líders "dialogant". Ha recordat a Rajoy que el PSOE "sempre ha tingut una actitud lleial" en les qüestions d'Estat "com la integritat territorial, i la lluita contra el terrorisme" i li ha demanat que posi punt i final a la "campanya de la por" que han iniciat "alguns ministres".  Espera disposar d'un acord a finals de mes El líder del PSOE ha insistit que espera poder disposar d'un acord per a la seva investidura a finals de mes i ha apuntat que preveu que en el seu futur govern hi hagi ministres "independents" que siguin persones "de prestigi" en els seus camps professionals.

Summary: Sánchez i Rajoy evidencien la impossibilitat d'entesa en una reunió exprés on no han parlat de corrupció ni del procés


El Govern s'ha reunit aquest dimarts fora del seu horari habitual després que la consellera d'Ensenyament, Irene Rigau, declarés davant el Tribunal Superior de Justícia de Catalunya (TSJC) pel 9-N. Rigau ha arribat al Palau de Justícia acompanyada per la resta de consellers del Govern. Per la seva part, el president de la Generalitat, Artur Mas, ha participat en l'assemblea anual del XVI Fòrum Iberoamericà, amb el rei Felip VI. Després d'aquest acte i de la declaració de la consellera, que ha durat una hora, s'ha reunit el Consell Executiu, cap a les 12 del migdia. Rigau i Mas han fet junts el tradicional passeig fins a la sala de reunions, on els esperaven la resta de consellers.

Summary: El Govern es reuneix després de la declaració de Rigau davant el TSJC


Els tres activistes jutjats en el 'cas Bershka', entre els quals hi ha l'actual regidora de la CUP a l'Ajuntament de Tarragona, Laia Estrada, han estat condemnats a 3 mesos de presó per un delicte d'atemptat contra l'autoritat i a pagar una multa conjunta de 2.250 euros per responsabilitat civil. El jutge també els ha imposat una inhabilitació especial per al dret de sufragi passiu durant el temps de condemna però els ha absolt del delicte de lesions que se'ls imputava. Els tres agents de la Guàrdia Urbana de Tarragona també han estat absolts de tots els càrrecs, dels delictes de detenció il·legal, amenaces i vexacions que els reclamava d'acusació particular dels activistes. El judici es va dur a terme els passats dies 9 i 10 de novembre.  La fiscalia i l'acusació particular representada per l'Ajuntament de Tarragona havien sol·licitat dos anys de presó i la inhabilitació per al dret de sufragi passiu dels activistes per un delicte d'atemptat a l'autoritat, així com 12 dies de localització permanent per faltes de lesions. Al seu torn, l'acusació particular dels activistes havia sol·licitat cinc anys de presó i vuit d'inhabilitació per als tres agents de la Guàrdia Urbana pels delictes de de detenció il·legal, lesions, amenaces i vexacions. Els activistes han assegurat en un comunicat, aquest dijous, que estudien interposar recurs per "seguir denunciant aquesta injustícia amb l'objectiu de sumar-la al cúmul d'injustícies que escanyen per totes bandes l'estat espanyol". L'alcalde de Tarragona, Josep Fèlix Ballesteros, ha demanat "respecte per la justícia" i ha refusat demanar dimissions davant la sentència del 'cas Bershka'. "El temps i la situació ens posen a cadascú en el seu lloc. La justícia ha dit el que ha dit, la mateixa justícia que alguns recorren quan els convé i quan no la vilipendien i la destrossen", ha assegurat l'alcalde. El cas es remunta al 7 de gener de l'any 2009 arran dels incidents ocorreguts davant d'una botiga de roba amb motiu d'una acció reivindicativa del col·lectiu Cau de Llunes, en el primer dia de la campanya de rebaixes. Els fets van acabar amb acusacions d'agressions mútues per part dels agents de la Guàrdia Urbana i els activistes. La sentència considera provat que els agents d ela Guàrdia Urbana van actuar en defensa a les agressions que van rebre per part del grup d'activistes. El jutge considera que la versió dels agents policials "ha pogut ser corroborada amb altres proves" i la versió dels activistes, no. El magistrat accepta que les lesions patides pels activistes són resultat dels actes de contenció que la policia municipal "es va veure obligada a dur a terme davant la resistència" dels tres acusats i no veu provada l'agressivitat i les lesions descrites pels tres acusats en els informes mèdics posteriors als fets.

Summary: Condemnes de presó i multa econòmica per als activistes feministes del 'cas Bershka'


Més de 150 establiments s'han sumat a la campanya de promoció 'Vine a Barcelona. Ara és el moment' organitzada pel consorci Turisme Barcelona amb el suport de l'Ajuntament de la ciutat i les organitzacions empresarials per omplir el buit que ha deixat la suspensió del Mobile World Congress (MWC). Entre el 21 de febrer i l'1 de març, els museus i edificis històrics oferiran una entrada 2x1, les botigues tindran descomptes del 20%, el mateix percentatge de rebaixa que aplicaran els apartaments turístics. Els hotels aplicaran descomptes lineals a totes les reserves i els restaurants oferiran un menú a preu tancat durant tota la setmana. A més, Renfe posarà a la venda bitllets un 35% més barats en trajectes estatals amb destinació Barcelona.

Summary: Descomptes del 20% a botigues i apartaments, menús a preu tancat i 2x1 als museus per compensar el buit del MWC


Una prova pilot de recollida selectiva ha aconseguit doblar la separació de residus al barri de Bon Pastor, al districte de Sant Andreu. Gràcies a la implantació d'un sistema de contenidors mòbils des del mes d'abril, la recollida selectiva ha passat del 30% al 61%, i ha augmentat la qualitat de les escombraries recollides. Amb la iniciativa, emmarcada en el projecte Estratègia Residu Zero, els impropis han passat del 18,1% al 6,8% perquè els residus que abans anaven a l'orgànica ara es reciclen als llocs adients, segons informa l’Ajuntament. A més, la recollida del vidre ha augmentat un 43%, mentre que les fraccions de paper i cartró i les d'envasos de plàstic s’han incrementat un 35% i un 32%, respectivament. Es tracta d’un model de reciclatge basat en la instal·lació de tres plataformes de contenidors mòbils, una a la Plaça Fèlix Rodríguez de la Fuente i dues a la plaça Robert Gerhard. La recollida es duu a terme de dilluns a dissabte, de les 18 a les 23 hores, i segons un calendari establert. D’aquesta manera, les fraccions orgànica i la sanitària es recullen de dilluns a dissabte; el vidre, el paper i cartró i els envasos es recullen els dimarts, dimecres, divendres i dissabtes, i la fracció de rebuig es recull els dilluns i dijous. El diumenge és l’únic dia de la setmana que no hi ha recollida d’escombraries. Un cop acabat l’horari establert, les plataformes es retiren i l’espai torna a quedar lliure.  Partint dels primers resultats obtinguts en la prova, el consistori valora positivament la iniciativa i assegura tenir la voluntat d’ampliar aquest nou model de recollida selectiva a altres barris de la ciutat. “Actualment tenim un model caduc de reciclatge que ha de desaparèixer perquè no ens dona els resultats que necessitem”, assenyala Eloi Badia, regidor de Presidència i Territori. L’objectiu, assegura, és fomentar la millora de la recollida selectiva i aconseguir passar del 36% de mitjana actual a la ciutat al 60%, tal com s'exigeix des del Pla de Gestió de Residus de Catalunya i des de la Unió Europea.  “Estem en un moment d’emergència climàtica i hem de ser sensibles amb tots els vectors ambientals”, afegeix Badia. És per això que l’Ajuntament proposa introduir diversos models com la recollida porta a porta, provada recentment al barri de Sarrià, o el contenidor intel·ligent, que està en fase de desenvolupament. “En funció del barri i la seva idiosincràsia s’adaptaran els nous models de reciclatge”, explica Badia.  “Ens sembla molt favorable el sistema de recollida selectiva perquè és molt més net, encara que els horaris sí que suposen alguns problemes”, assenyala la presidenta de l'Associació de Veïns de Bon Pastor. Tot i això, segons Badia, aquesta transformació del sistema de recollida d’escombraries “només és possible amb la implicació dels veïns”, fet que suposa  “un canvi d’hàbits, cultural i educatiu”, assegura. La implantació d’aquest nou model de reciclatge va començar al mes de març amb una campanya encapçalada per un equip d’informadors ambientals i, des d’aleshores, 1.200 habitatges han rebut informació i s’han repartit 465 paquets de bosses compostables.

Summary: El barri de Bon Pastor dobla la recollida selectiva i arriba al 60% gràcies a un nou model de contenidors mòbils


Poble Lliure ha criticat a través d'un comunicat "la manca d'estratègia compartida" dels partits independentistes, i ha carregat contra "el discurs reformista" del comuns i sectors d'ERC. El partit considera que eslògans com "anirem de la llei a la llei" o "la democràcia sempre guanya" són "falsos" i un autoengany, en una al·lusió directa a ERC. En aquesta línia, els anticapitalistes qualifiquen de "lamentable espectacle" els desacords al voltant de la investidura de la darrera setmana. També creuen un retorn a l'autonomisme "és impossible" perquè no aturarà "la persecució judicial i repressiva de l'estat espanyol". Segons la formació cupaire, els eslògans criticats mostren un desconeixement sobre "la naturalesa de l'Estat, intrínsecament oligàrquic i autoritari". Poble Lliure creu que les "redempcions i rebaixes polítiques" són una manera de donar la raó al govern espanyol, ja que demostren que "la seva estratègia repressiva funciona". "L’eixamplament de la base republicana no vindrà donat per renúncies i gestió d’engrunes", afirmen en el comunicat. En aquest sentit, alerten que l'Estat "no dubtarà en utilitzar la repressió de manera sistemàtica” si veu que "causa l'efecte desitjat". Per aquest motiu, la formació insisteix en actuar amb "unitat, fermesa i determinació" i "fugir de partidismes", i plantegen "repensar un full de ruta victoriós de manera conjunta”. A més, aposten per "reactivar la mobilització popular" i situar-la dintre l'estratègia global de l'independentisme. "La claudicació no és només una traïció als milions de persones mobilitzades, és sobretot una estupidesa estratègica", sentencien finalment.

Summary: Poble Lliure critica la "manca d'estratègia compartida" de l'independentisme i el "discurs reformista" dels comuns i ERC


El portaveu de JxCat, Albert Batet, ha assegurat aquest dijous que tot el que siguin acords que reconeguin el dret a l'autodeterminació de Catalunya seran "benvinguts". En declaracions als mitjans, Batet ha apostat per respectar els valors de l'1-O, el diàleg i el pacte. S'ha referit així a la proposta del president del Parlament, Roger Torrent, d'un "pacte de claredat" per a la "celebració d'un referèndum". Això sí, Batet ha avisat ERC que no trobarà JxCat en tot el que sigui un "retrocés", com ara la possibilitat d'un avançament electoral a Catalunya o bé els pactes postelectorals "que no responguin als valors de l'1-O". El representant de JxCat ha fet aquestes declaracions després de reunir-se amb el president de la Generalitat, Quim Torra, en el marc de les trobades amb partits i entitats per pactar una estratègia unitària.  Pel que fa a la trobada amb el cap del Govern, JxCat li ha traslladat que la resposta a la sentència del judici de l'1-O ha de ser "de país", "unitària", "transversal", "no improvisada" i amb "tota la força que es pugui". Durant la reunió, la formació ha recordat que en tots els processos electorals des de l'1-O "hi ha hagut victòries independentistes" i que la cambra catalana compta amb una majoria en aquest sentit.  Durant la reunió també s'ha lamentat que l'estat espanyol "no respecti els resultats electorals" en no haver permès les investidures de Puigdemont, Sánchez i Turull, haver suspès al Congrés els diputats presos i vetar Puigdemont, Comín i Junqueras al Parlament Europeu. També han analitzat la campanya mediàtica "contra el president Torra".

Summary: JxCat defensa que el pacte de claredat ha d'incloure l'autodeterminació i avisa que no acceptaran "cap retrocés" a l'1-O


Dani Nel·lo, Marcos Valle, Gerard Quintana i Clara Peya són alguns dels artistes destacats que participaran a l'edició del 2019 dels Concerts d'Estiu del Recinte Modernista de Sant Pau, segons han anunciat aquest dimecres els impulsors de la iniciativa, que plantegen "un cartell variat i per a tots els públics". Cada dijous de juliol, a partir de les nou de la nit, els jardins de Sant Pau acolliran les actuacions de la sisena edició del certamen. Obrirà el foc el 4 de juliol Dani Nel·lo amb els Saxofonistas Salvajes, i el seguiran el brasiler Marcos Valle l'11 de juliol i Gerard Quintana el 18. Clara Peya actuarà el 25 de juliol, i serà l'encarregada de tancar un festival que, alhora, permet visitar el conjunt modernista projectat per l'arquitecte Lluís Domènech i Montaner.

Summary: Dani Nel·lo, Marcos Valle, Gerard Quintana i Clara Peya actuaran als Concerts d'Estiu del Recinte Modernista de Sant Pau


L'Ajuntament d'Arenys de Munt (Maresme) estudia personar-se com a acusació particular en la causa pels crims del pantà de Susqueda del passat mes d'agost, després que aquest dilluns els Mossos d'Esquadra hagin pogut detenir els presumptes autors de l'assassinat de dos joves del Maresme, un d'ells veí d'Arenys de Munt i l'altra veïna de Cabrils. Els dos joves van desaparèixer el 24 d'agost al pantà on havien anat a fer una excursió amb caiac. Un mes més tard van trobar els cossos despullats a l'aigua amb evidències que algú havia volgut fer desaparèixer els nois i el cotxe que conduïen.

Summary: Arenys de Munt estudia personar-se a la causa pels crims del pantà de Susqueda


El PSOE ha lamentat que ERC es posi "al costat de la dreta", de PP i Cs, en presentar una esmena a la totalitat als pressupostos de l'Estat. "ERC haurà d'explicar per què rebutja uns pressupostos que augmenten el salari mínim, les pensions, el salari dels funcionaris, els pressupostos per a la dependència...", ha defensat el portaveu adjunt del PSOE, Felipe Sicilia en roda de premsa. A més, Sicilia ha afegit que ERC no pot condicionar els pressupostos a un procés judicial en el què el govern espanyol "no pot fer absolutament res" i ha defensat la independència de la justícia i que no poden haver "interferències". "Demanem que pensin en els catalans", ha afirmat dirigint-se a ERC, que ha anunciat que demà dimarts registrarà l'esmena a la totalitat. Preguntat per les perspectives que té el PSOE pel que fa a l'aprovació dels pressupostos de l'Estat, Sicilia ha afirmat que seguiran "treballant, parlant i dialogant" per aconseguir tirar endavant els comptes. "Treballem amb l'horitzó d'aprovar els pressupostos i que la legislatura pugui continuar", ha resumit.

Summary: El PSOE lamenta que ERC es posi "al costat de la dreta" en presentar una esmena a la totalitat als pressupostos


Luis Garicano (Cs) opina, per contra, que es mereix "el suport de tots aquells que lluiten per l'estat de dret" ACN Brussel·les.-El conseller d'Acció Exterior, Alfred Bosch, assegura en un article d'opinió publicat a Politico que la sentència del Suprem "hauria de fer sonar les alarmes a Europa". En el text considera que la decisió d'empresonar els líders independentistes és "antidemocràtica" i argumenta que Europa hauria de "condemnar-ho". Bosch apunta que els presos van exercir els seus drets civils d'una forma "pacífica" i "democràtica" i lamenta que tot i això hagin estat jutjats i condemnats. "Això ha passat al cor d'Europa, al segle XXI, hauria d'aixecar preocupacions importants sobre la fortalesa de la democràcia", manifesta el conseller, assegurant que el resultat del judici representa un "error històric" d'Espanya. Bosch insisteix que el govern de Catalunya creu que la solució "pot trobar-se a través de converses i urnes" i apel·la a Europa i a la comunitat internacional perquè tinguin un "rol actiu" en ajudar a cercar una solució "viable". "O el món intervé o el conflicte s'intensificarà", conclou. En una altra columna d'opinió publicada al mateix mitjà, Luis Garicano (Cs) defensa tot el contrari i assenyala que "els polítics van vulnerar els drets civils d'almenys la meitat dels catalans en ignorar l'estat de dret". "Els polítics separatistes van desobeir la llei i violar els drets dels seus ciutadans", escriu l'eurodiputat. Garicano, que també és vicepresident del grup liberal a l'Eurocambra Renovar Europa conclou que tots ells van rebre un judici "just i transparent" i destaca que els set magistrats del Suprem van acordar de forma unànime que els condemnats van violar la llei. Per tot plegat, el taronja assenyala que la sentència es mereix el suport de tots aquells que a Europa "lluiten per l'estat de dret".

Summary: Bosch a Politico: "La sentència del Suprem hauria de fer sonar les alarmes a Europa"